- NACRT 6.

**Z A K O N**

**O OBNOVI ZGRADA OŠTEČENIH POTRESOM NA PODTRUČJU ZAGREBA I OKOLICE**

1. DIO

**OPĆE I ZAJEDNIČKE ODREDBE**

***Predmet i cilj Zakona***

Članak 1.

(1) Ovim se Zakonom uređuje način, i postupak obnove, odnosno uklanjanja zgrada oštećenih, odnosno uništenih u katastrofi proglašenoj na području Grada Zagreba, Zagrebačke županije i Krapinsko-zagorske županije koje je pogođeno potresom 22. ožujka 2020., gradnja zamjenskih obiteljskih kuća i stambeno zbrinjavanje osoba pogođenih tom katastrofom, određuju se nadležna tijela, rokovi za postupanje i druga pitanja s tim u vezi, a s ciljem zaštite života i zdravlja ljudi, zaštite životinja, zaštite imovine, zaštite okoliša, prirode i kulturne baštine, te stvaranja uvjeta za uspostavu normalnoga života na pogođenom području.

(2) Provedba ovoga Zakona je u interesu Republike Hrvatske i u javnom interesu.

***Pojmovi***

Članak 2.

(1) Pojmovi uporabljeni u ovom Zakonu imaju značenje određeno zakonima kojima se uređuje područje prostornoga uređenja i gradnje te drugim zakonima, ako ovim Zakonom nije drukčije propisano.

(2) Pojedini pojmovi u smislu ovoga Zakona imaju sljedeće značenje:

1. *tehnička dokumentacija* su projektno rješenje konstruktivne obnove, projektno rješenje za potpunu obnovu, projektno rješenje za uklanjanje zgrade, projektno rješenje za građenje zamjenske obiteljske kuće, završno izvješće nadzornog inženjera o izvedbi građevine i pisana izjava izvođača o izvedenim radovima i uvjetima održavanja građevine

2. *obiteljska kuća* je stambena zgrada s najviše tri stana

3. *obnova i poboljšanje konstrukcije* je izvođenje radova na zgradi kojima se konstruktivni dijelovi zgrade u pogledu zadovoljavanja temeljnog zahtjeva mehaničke otpornosti i stabilnosti dovodi iznad razine zatečenog stanja prije potresa, kako bi se spriječile identične štete u slučaju novog potresa

4. *obnova konstrukcije* je izvođenje radova na zgradi kojima se konstruktivni dijelovi zgrade u pogledu zadovoljavanja temeljnog zahtjeva mehaničke otpornosti i stabilnosti dovodi do razine zatečenog stanja prije potresa

5. *poslovna zgrada* je je zgrada u kojoj se obavlja dozvoljena poslovna djelatnost

6. *potpuna obnova* je izvođenje radova na zgradi koji obuhvaćaju obnovu konstrukcije, odnosno obnovu i poboljšanje konstrukcije zgrade i/ili izvođenje radova kojima se zgrada ili njezin dio određen ovim Zakonom (stanovi, poslovni prostori i drugi posebni dijelovi zgrade) dovodi u stanje potpune građevinske uporabljivosti

7. *projektno rješenje* sadrži tekstualni dio i grafičke prikaze nužne za obnovu, odnosno izgradnju zgrade, kao i odgovarajuće priloge pojedinih struka koji su, ovisno o vrsti zgrade, potrebni za davanje cjelovitog i usklađenog tehničkog rješenja obnove, odnosno izgradnje zgrade, prikaza smještaja zgrade u prostoru, prikaza zatečenog stanja zgrade, pripadnog troškovnika obnove, odnosno izgradnje zgrade, kao i drugih zahtjeva i uvjeta iz ovoga Zakona

8. *stambeno poslovna zgrada* je zgrada koja se sastoji od najmanje četiri stana i najmanje jednog poslovnog prostora

9. *višestambena zgrada* je zgrada namijenjena stanovanju, a sastoji se od najmanje četiri stana

10. *zgrada javne namjene* je zgrada namijenjena obavljanju poslova, odnosno djelatnosti u području društvenih djelatnosti (odgoja, obrazovanja, prosvjete, znanosti, kulture, sporta, zdravstva i socijalne skrbi), radu državnih tijela i organizacija, tijela i organizacija lokalne i područne (regionalne) samouprave, pravnih osoba s javnim ovlastima i vjerskih zajednica i u kojoj se pruža usluge većem broju ljudi.

11. *zgrada* je zatvorena i/ili natkrivena građevina namijenjena boravku ljudi, odnosno smještaju životinja, biljaka i stvari koja je oštećena ili uništena potresom iz članka 1, ovoga Zakona, pri čemu se zgradom ne smatra pojedinačna građevina unutar sustava infrastrukturne građevine

(3) Podrobnije značenje pojmova iz stavka 2. ovoga članka te njihov sadržaj i tehničke specifikacije sadržaja u određenim slučajevima može se odrediti programom mjera.

***Primjena propisa o prostornom uređenju i gradnji***

Članak 3.

(1) Na obnovu i uklanjanje zgrada te gradnju zamjenske obiteljske kuće, koja se provodi na temelju ovoga Zakona, ne primjenjuju se propisi kojima se uređuje prostorno uređenje, gradnja i inspekcijski nadzor građenja te posebni propisi koji utječu na propisivanje ili određivanje uvjeta za gradnju građevina, ako ovim Zakonom nije drukčije propisano.

(2) Stavkom 1. ovoga članka ne isključuje se primjena propisa o gradnji kojima je uređeno građenje, odnosno izvođenje jednostavnih i drugih građevina i radova, osim u odnosu na radove kojima se utječe na temeljni zahtjev mehaničke otpornosti i stabilnosti.

***Primjena propisa o javnoj nabavi***

Članak 4.

(1) U svrhu saniranja štetnih posljedica iz članka 1. ovoga Zakona, propisi o javnoj nabavi ne primjenjuju se na nabavu robe, usluga i radova čija je procijenjena vrijednost manja od europskih pragova koje Europska komisija objavljuje u Službenom listu Europske unije.

(2) Pragovi iz stavka 1. ovoga članka primjenjuju se na nabavu robe, usluga i radova unutar pojedine zone obnove određene Programom.

(3) Postupci nabava robe, usluga i radova koji se u skladu s propisima o javnoj nabavi provode radi saniranja štetnih posljedica iz članka 1. ovoga Zakona smatraju se iznimno žurnim.

***Financiranje provedbe Zakona***

Članak 5.

(1) Provedba ovoga Zakona financira se sredstvima državnog proračuna Republike Hrvatske (u daljnjem tekstu: državni proračun), sredstvima proračuna Grada Zagreba, županija i jedinica lokalne samouprave, sukladno ovom Zakonu, te sredstvima iz drugih izvora pribavljenim sukladno posebnim propisima i na drugi način.

(2) U svrhu osiguranja sredstava za provedbu ovoga Zakona, preraspodjela sredstava u državnom proračunu na proračunskim stavkama kod proračunskih korisnika ili između proračunskih korisnika i kod izvanproračunskih korisnika može se izvršiti u iznosu većem od propisanog Zakonom o proračunu („Narodne novine“, br. ---------------.).

(3) Vlada Republike Hrvatske (u daljnjem tekstu: Vlada) na prijedlog Ministarstva financija donosi odluku o preraspodjeli sredstava iz stavka 2. ovoga članka.

(4) Vlada o preraspodjelama sredstava iz stavka 3. ovoga članka izvještava Hrvatski sabor u polugodišnjem i godišnjem izvještaju o izvršenju državnog proračuna.

(5) Odredbe stavaka 2., 3. i 4. ovoga članka na odgovarajući se način primjenjuju i na

Grad Zagreb, županije i jedinice lokalne samouprave.

***Program mjera***

Članak 6.

(1) Obnova i druge mjere uređene ovim Zakonom provode se na način i u skladu s programima mjera i aktivnosti obnove, odnosno uklanjanja oštećenih zgrada, gradnje zamjenskih obiteljskih kuća i stambenog zbrinjavanje osoba pogođenih potresom (u daljnjem tekstu: program mjera).

(2) Programe mjera donosi Vlada na prijedlog Ministarstva graditeljstva i prostornoga uređenja (u daljnjem tekstu: Ministarstvo).

(3) Programi mjera donose se ovisno o utvrđenim prioritetima te raspoloživim sredstvima i drugim resursima.

***Sadržaj i izrada programa mjera***

Članak 7.

(1) Program mjera u pravilu, sadrži sljedeće:

1. lokaciju područja na kojima se provode mjere

2. podjelu lokacije područja na kojima se provode mjere na zone, ako je to potrebno

3, analizu zatečenog stanja i nastale štete te predviđanje mogućih daljnjih štetnih posljedica

4. mjere koje je potrebno provesti u skladu s ovim Zakonom

5. način i opseg provedbe mjera te kriterije za provedbu

6. redoslijed provedbe mjera

7. rokove provedbe mjera

8. nadležna tijela za koordinaciju i nositelje izvršenja pojedinih mjera

9. procjenu potrebnih financijskih sredstava i izvore financiranja i

10. druge elemente određene ovim Zakonom i druge potrebne elemente.

(2) Program mjera se izrađuje na temelju izvješća i nalaza nadležnih javnopravnih tijela, stručnih mišljenja drugih tijela i pravnih osoba, kao i mišljenja nadležnih tijela jedinica lokalne i područne (regionalne) samouprave.

(3) Ministarstvo prijedloge Programa izrađuje u suradnji sa Savjetom za obnovu zgrada oštećenih u potresu, a po potrebi i s drugim javnopravnim tijelima i osobama.

***Interventne mjere, naredbe i napuci***

Članak 8.

Čelnici javnopravnih tijela koja provode ovaj Zakon ovlašteni su donositi interventne mjere, naredbe i naputke s ciljem učinkovite provedbe ovoga Zakona i programa mjera.

***Savjet za obnovu zgrada oštećenih u potresu***

Članak 9.

(1) Savjet za obnovu zgrada oštećenih u potresu (u daljnjem tekstu: Savjet) osniva Vlada.

(2) Savjet radi do opoziva.

(3) Savjet ima predsjednika, voditelja projekta i 20 članova.

(4) Predsjednika i članove Savjeta te njihove zamjenike imenuje i razrješava Vlada na prijedlog Ministarstva. Predsjednik i njegov zamjenik - voditelj projekta, imenuju se iz reda dužnosnika Ministarstva. Četiri članova imenuju se iz reda dužnosnika i/ili državnih službenika Ministarstva. Po dva člana imenuju se iz reda dužnosnika i/ili državnih službenika Ministarstva državne imovine, Ministarstva kulture i Ureda Vlade RH, po dva člana iz reda dužnosnika ili službenika Grada Zagreba, po jedan član i njegov zamjenik iz reda dužnosnika ili službenika Krapinsko – zagorske županije i Zagrebačke županije dva člana iz reda stručnjaka zaposlenika Građevinskog fakulteta Sveučilišta u Zagrebu i po jedan član i njegov zamjenik iz reda članova Hrvatske komore inženjera građevinarstva i Hrvatske komore arhitekata, jedan član i njegov zamjenik iz reda Hrvatske gospodarske komore i Hrvatske udruge poslodavaca.

***Rad Savjeta***

Članak 10.

(1) Savjet obavlja stručne i druge poslove pripreme, organiziranja i provođenja programa mjera.

(2) Savjet radi na sjednici koja se održava u naravi ili elektroničkim putem na kojoj je prisutan predsjednik i svi članovi, odnosno njihovi zamjenici, a odlučuje većinom glasova.

(3) Sjednice Savjeta po potrebi saziva predsjednik Savjeta, odnosno njegov zamjenik.

(4) Sjednicu Savjeta vodi i odluke koje donosi Savjet priprema, te iste u ime Savjeta potpisuje predsjednik Savjeta, odnosno njegov zamjenik.

(5) Administrativno-tehničke poslove Savjeta obavlja Ministarstvo.

2. DIO

**OBNOVA ZGRADA**

***Zgrade koje se obnavljaju***

Članak 11.

(1) Na temelju ovoga Zakona obnavljaju se postojeće oštećene zgrade i to.

1. zgrade javne namjene,

2. višestambene zgrade,

3. poslovne zgrade,

4. stambeno - poslovne zgrade i

5. obiteljske kuće.

(2) Na temelju ovoga Zakona obnavljaju se i zgrade iz stavka 1. ovoga članka koje se ne smatraju postojećim ako je za njihovo ozakonjenje podnesen zahtjev u roku propisanom posebnim zakonom i ako se prema tom zakonu mogu ozakoniti.

***Načini obnavljanja oštećenih zgrada***

Članak 12.

(1) Oštećene zgrade, ovisno o njihovoj namjeni, obnavljaju se

1. obnovom konstrukcije

2. obnovom i poboljšanjem konstrukcije ili

3. potpunom obnovom.

(2) Obnova iz stavka 1. ovoga članka obavlja se od jednom ili u fazama.

(3) Oštećene višestambene zgrade, stambeno – poslovne zgrade, poslovne zgrade i obiteljske kuće obnavljaju se obnovom konstrukcije, a ako je to moguće obnovom i poboljšanjem konstrukcije.

(4) Oštećene zgrade javne namjene obnavljaju se potpunom obnovom.

***Novčana pomoć***

Članak 13.

(1) Umjesto obnove u skladu s ovim Zakonom vlasnik oštećene obiteljske kuće može odabrati isplatu novčane pomoći.

(2) Iznos novčane pomoći na pisani zahtjev vlasnika obiteljske kuće određuje odlukom Savjet u skladu s programom mjera.

(3) Obiteljska kuća za koju je zatražena novčana pomoć se ne obnavlja na temelju ovoga Zakona.

***Projektno rješenje konstruktivne obnove i projektno rješenje za potpunu obnovu***

Članak 14.

(1) Oštećene zgrade obnavljaju se u skladu s projektnim rješenjem konstruktivne obnove, odnosno projektnim rješenjem za potpunu obnovu.

(2) Projektno rješenje konstruktivne obnove, ovisno o načinu obnavljanja oštećene zgrade i stanju zgrade, izrađuje ovlašteni inženjer građevinarstva koji ima najmanje deset godina radnog iskustva u projektiranju konstrukcija.

(3) Projektno rješenje za potpunu obnovu, ovisno o načinu obnavljanja oštećene zgrade i stanju zgrade, izrađuju ovlašteni inženjer građevinarstva koji ima najmanje deset godina radnog iskustva u projektiranju konstrukcija i ovlašteni arhitekt.

(4) Projektno rješenje za potpunu obnovu zgrade koja je kulturno dobro izrađuje se u skladu s posebnim uvjetima koje po službenoj dužnosti utvrđuje Konzervatorski odjel Ministarstva kulture.

(5) Projektno rješenje konstruktivne obnove i projektno rješenje za potpunu obnovu izrađuje se nakon donošenja odluke o obnovi zgrade.

***Odgovornost projektanta***

Članak 15.

Na odgovornost projektanta za izrađeno projektno rješenje konstruktivne obnove i projektno rješenje za potpunu obnovu na odgovarajući se način primjenjuju odredbe o odgovornosti projektanta za glavni projekt propisane propisima kojima se uređuje gradnja te propisima kojima se ureduje obavljanje poslova i djelatnosti u gradnji.

***Stručni nadzor građenja***

Članak 16.

(1) Nad izvođenjem radova u svrhu obnove zgrada provodi se stručni nadzor građenja.

(2) U stručnom nadzoru građenja iz stavka 1. ovoga članka na odgovarajući se način primjenjuju odredbe propisa o gradnji kojima je uređen stručni nadzor građenja.

(3) Stručni nadzor građenja iz stavka 1. ovoga članka može obavljati ovlašteni inženjer građevinarstva ili arhitekture koji ima najmanje deset godina radnog iskustva na projektima visokogradnje.

***Uporaba obnovljene zgrade***

Članak 17.

(1) Obnovljena zgrada može se rabiti nakon primitka završnog izvješća nadzornog inženjera o izvedbi građevine.

(2) Obnovljena zgrada za koju je izrađeno završno izvješće nadzornog inženjera o izvedbi građevine smatra se u smislu propisa o gradnji postojećom građevinom za koju je izdana pravomoćna uporabna dozvola.

***Postupak ozakonjenja***

Članak 18.

Postupak ozakonjenja zgrade koja je obnovljena na temelju ovoga Zakona za koju je izrađeno završno izvješće nadzornog inženjera o izvedbi građevine se obustavlja.

3. DIO

**UKLANJANJE ZGRADA**

***Zgrade koje se uklanjaju***

Članak 19.

(1) Na temelju ovoga Zakona uklanjaju se zgrade koje su izgubile svoju mehaničku otpornost i/ili stabilnost u toj mjeri da su urušene ili da njihova obnova nije moguća (u daljnjem tekstu: uništena zgrada).

(2) Za uklanjanje zgrade koja je kulturno dobro i zgrade koja se nalazi unutar Povijesno urbane cjeline Grada Zagreba mora se pribaviti suglasnost nadležnog tijela u skladu s propisima kojima se uređuje zaštita i očuvanje kulturnih dobara.

***Suglasnost vlasnika zgrade***

Članak 20.

(1) Uklanjanje zgrade provodi se uz suglasnost vlasnika zgrade.

(2) Uklanjanje zgrade za koju nema suglasnosti vlasnika ili je vlasnik nepoznat ili nepoznata boravišta obavlja se u skladu s propisima kojima se uređuje inspekcijski nadzor građenja.

***Projektno rješenje za uklanjanje zgrade***

Članak 21.

(1) Uništena zgrada uklanja se u skladu s projektnim rješenjem za uklanjanje zgrade.

(2) Projektno rješenje za uklanjanje zgrade izrađuje ovlašteni inženjer građevinarstva.

(3) Projektno rješenje za uklanjanje višestambene zgrade, stambeno - poslovne zgrade i poslovne zgrade mora imati suglasnost revidenta vezano uz ispunjavanje temeljnog zahtjeva mehaničke otpornosti i stabilnosti.

(4) Projektno rješenje za uklanjanje zgrade izrađuje se nakon donošenja odluke o obnovi zgrade.

***Odgovornost projektanta***

Članak 22.

Na odgovornost projektanta za izrađeno projektno rješenje za uklanjanje zgrade na odgovarajući se način primjenjuju odredbe o odgovornosti projektanta za projekt uklanjanja propisane propisima kojima se uređuje gradnja te propisima kojima se ureduje obavljanje poslova i djelatnosti u građevinarstvu.

4. DIO

**GRADNJA ZAMJENSKIH OBITELJSKIH KUĆA**

***Slučaj u kojem se gradi zamjenska obiteljska kuća***

Članak 23.

(1) Na temelju ovoga Zakona zamjenska obiteljska kuća gradi se u slučaju u kojemu je na temelju ovoga zakona uklonjena uništena postojeća obiteljska kuća u kojoj je u vrijeme nastanka katastrofe iz članka 1. ovoga Zakona stanovao njezin vlasnik, odnosno srodnik vlasnika i u kojoj je vlasnik, odnosno srodnik vlasnika imao prijavljeno prebivalište ili boravište.

(2) Na temelju ovoga Zakona zamjenska obiteljska kuća gradi se i u slučaju u kojemu je na temelju ovoga zakona uklonjena uništena obiteljska kuća koje se ne smatra postojećom u kojoj je u vrijeme nastanka katastrofe iz članka 1. ovoga Zakona stanovao njezin vlasnik, odnosno srodnik vlasnika i u kojoj je vlasnik, odnosno srodnik vlasnika imao prijavljeno prebivalište ili boravište, ako je za njezino ozakonjenje podnesen zahtjev u roku propisanom posebnim zakonom i ako se prema tom zakonu može ozakoniti.

(3) Zamjenska obiteljska kuća može se graditi ako to vlasnik zemljišta zatraži pisanim putem uz uvjet da on ili njegov bračni drug na području Republike Hrvatske nema drugu kuću ili stan, a o čemu uz zahtjev za gradnju zamjenske obiteljske kuće predaje pisanu izjavu pod materijalnom i kaznenom odgovornošću na kojoj je potpis ovjeren po javnom bilježniku.

***Mjesto gradnje zamjenske obiteljske kuće***

Članak 24.

(1) Zamjenska obiteljska kuća gradi se na mjestu uklonjene kuće, osim u slučaju klizišta u kojem se slučaju gradi na novoj lokaciji na području grada Zagreba, odnosno županije na kojemu se je nalazila uklonjena kuća, a na kojoj lokaciji je prostornim planom planirana gradnja zgrada stambene namjene.

(2) Zamjenska obiteljska kuća na novoj lokaciji gradi se na zemljištu u vlasništvu vlasnika uklonjene kuće, odnosno na zemljištu Grada Zagreba, odnosno županije, ako vlasnik uklonjene kuće ili njegov bračni drug, nema u vlasništvu odgovarajuće zemljište.

(3) Ako se zamjenska obiteljska kuća na novoj lokaciji gradi na zemljištu u vlasništvu Grada Zagreba, odnosno županije, vlasnik uklonjene kuće dužan je zemljište na kojemu je bila uklonjena kuća darovati Gradu Zagrebu, odnosno županiji, najkasnije do preuzimanja zamjenske kuće, a koji su njemu dužni darovati zemljište na kojemu je izgrađena zamjenska obiteljska kuća.

(4) Na darovanje iz stavka 3. ovoga članka ne plaća se porez na promet nekretnina.

***Veličina zamjenske obiteljske kuće***

Članak 25.

(1) Veličina zamjenske obiteljske kuće koja se gradi u određenom slučaju ovisi o broju osoba koje su u njoj stanovale i imale prijavljeno prebivalište ili boravište u vrijeme nastanka katastrofe iz članka 1. ovoga Zakona. Pod spomenutim osobama podrazumijevaju se vlasnik i njegov bračni drug te njihovi srodnici.

(2) Korisna tlocrtna površina zatvorenog dijela zamjenske obiteljske kuće iznosi od 55,00 m2 za jednu ili dvije osobe, 70,00 m2 za tri ili četiri osobe, te 85,00 m2 za pet i više osoba.

***Osigurnina za uništenu obiteljsku kuću***

Članak 26.

(1) Vlasnik obiteljske kuće koja je osigurana, a na mjestu koje će se graditi zamjenska obiteljska kuća, dužan je pravo na osigurninu za oštećenje ili uništenje te kuće prenijeti u korist državnog proračuna do donošenja odluke o gradnji zamjenske obiteljske kuće.

(2) Ako vlasnik ne postupi sukladno stavku 1. ovoga članka ne može se donijeti odluka o gradnji zamjenske obiteljske kuće.

***Projektno rješenje za građenje zamjenske obiteljske kuće***

Članak 27.

(1) Zamjenska obiteljska kuća gradi se u skladu s projektnim rješenjem za građenje zamjenske obiteljske kuće.

(2) Projektno rješenje za građenje zamjenske obiteljske kuće izrađuju ovlašteni arhitekta i ovlašteni inženjer građevinarstva.

(3) Projektno rješenje za građenje zamjenske obiteljske kuće izrađuje se nakon donošenja odluke o izgradnji te kuće.

***Odgovornost projektanta***

Članak 28.

Na odgovornost projektanta za izrađeno projektno rješenje za građenje zamjenske obiteljske kuće na odgovarajući se način primjenjuju odredbe o odgovornosti projektanta za glavni projekt propisane propisima kojima se uređuje gradnja te propisima kojima se ureduje obavljanje poslova i djelatnosti u građevinarstvu.

***Stručni nadzor građenja***

Članak 29.

(1) Nad građenjem zamjenske obiteljske kuće provodi se stručni nadzor građenja.

(2) U stručnom nadzoru građenja iz stavka 1. ovoga članka na odgovarajući se način primjenjuju odredbe propisa o gradnji kojima je uređen stručni nadzor građenja.

***Doprinosi i naknada za promjenu namjene poljoprivrednog zemljišta***

Članak 30.

Za izgrađenu zamjensku obiteljsku kuću ne plaća se vodni doprinos, komunalni doprinos i naknada za promjenu namjene poljoprivrednog zemljišta.

***Uporaba zamjenske obiteljske kuće***

Članak 31.

(1) Zamjenska obiteljska kuća može se rabiti nakon primitka završnog izvješća nadzornog inženjera o izvedbi građevine i pisane izjave izvođača o izvedenim radovima i uvjetima održavanja građevine.

(2) Zamjenska obiteljska kuća za koju je izrađeno završno izvješće nadzornog inženjera o izvedbi građevine smatra se u smislu propisa o gradnji postojećom građevinom za koju je izdana pravomoćna uporabna dozvola.

***Postupak ozakonjenja***

Članak 32.

Postupak ozakonjenja zgrade na čijem je mjestu izgrađena obiteljska kuća za koju je izrađeno završno izvješće nadzornog inženjera o izvedbi građevine se obustavlja.

5. DIO

**PROVEDBA OBNOVE ZGRADA, ISPLATE NOVČANE POMOĆI, UKLANJANJA ZGRADA I GRADNJE ZAMJENSKIH OBITELJSKIH KUĆA**

***Odluka o obnovi***

Članak 33.

(1) Obnova, odnosno uklanjanje oštećenih zgrada, gradnja zamjenskih obiteljskih kuća i stambeno zbrinjavanje osoba pogođenih potresom, prema ovom Zakonu, provodi se na temelju odluka koje donosi Savjet.

(2) Odluke iz stavka 1. ovoga članka donose se u skladu s programom mjera, s obzirom na utvrđeno činjenično stanje zgrade i drugih činjenica koje utvrdi Ministarstvo.

(3) Postupak donošenja odluka iz stavka 1. ovoga članka pokreće se po službenoj dužnosti na temelju podataka o oštećenim zgradama dobivenih od Ministarstva unutarnjih poslova, Ravnateljstva civilne zaštite ili na drugi način.

(4) Odluke iz stavka 1. ovoga članka provodi Ministarstvo po službenoj dužnosti.

***Način provedbe odluke i sadržaj poslova provedbe odluke***

Članak 34.

(1) Obnovu zgrada, isplatu novčane pomoći umjesto obnove obiteljske kuće, uklanjanje zgrada i gradnje zamjenskih obiteljskih kuća na temelju odluke Savjeta provodi Ministarstvo samo, putem ovlaštenog arhitekta, ovlaštenog inženjera građevinske struke, odnosno izvođača.

(2) Provođenje obnove zgrada, uklanjanje zgrada i gradnja zamjenskih obiteljskih kuća iz stavka 1. ovoga članka obuhvaća:

1. odabir ovlaštenih inženjera građevinarstva i ovlaštenih arhitekata, odnosno trgovačkih društava u kojima su zaposleni, koji izrađuju projektno rješenje konstruktivne obnove, projektno rješenje za potpunu obnovu, projektno rješenje za uklanjanje zgrade i projektno rješenje za građenje zamjenske obiteljske kuće

2. odabir revidenta koji daje suglasnost na projektno rješenje za uklanjanje zgrade

3. odabir izvođača

4. odabir nadzornog inženjera koji provodi stručni nadzor građenja

5. odabir službe za koordinaciju sudionika u gradnji i drugih osoba vezanih uz provedbu ovoga Zakona

6. sklapanje i praćenje provedbe ugovora o poslovima iz točaka 1., 2., 3., 4. i 5. ovoga stavka

7. preuzimanje zgrade od izvođača i predaju vlasniku zgrade zajedno s tehničkom dokumentacijom

8. druge potrebne radnje.

***Odabir izvođača***

Članak 35.

Odabir izvođača radova na obnovi zgrada, uklanjanju zgrada i građenju zamjenskih obiteljskih kuća obavlja se na temelju javnog poziva.

***Dužnosti izvođača***

Članak 36.

Izvođač je dužan graditi, odnosno izvoditi radove u skladu s odlukom o obnovi, odlukom o uklanjanju zgrade, odnosno odlukom o izgradnji zamjenske obiteljske kuće, projektnim rješenjem konstruktivne obnove, projektnim rješenjem za potpunu obnovu, projektnim rješenjem za uklanjanje zgrade, odnosno projektnim rješenjem za građenje zamjenske obiteljske kuće, te u skladu s propisima kojima se uređuje građenje.

***Privremeno deponiranje građevinskog otpada***

Članak 37.

(1) Ministarstvo državne imovine i Grad Zagreb, Zagrebačka županija, odnosno Krapinsko-zagorska županija na čijem se području izvodi obnova zgrada će u suradnji s Ministarstvom osigurati nekretnine u svrhu privremenog deponiranja građevinskog otpada nastalog kao posljedica potresa iz članka 1. stavka 1. ovoga Zakona do njegova konačnog zbrinjavanja.

(2) Postupak i način privremenog deponiranja građevinskog otpada iz stavka 1. ovoga članka i njegovo trajno zbrinjavanje utvrdit će Ministarstvo zaštite okoliša, prirode i energetike.

6. DIO

**STAMBENO ZBRINJAVANJE OSOBA POGOĐENIH POTRESOM**

***Područje Grada Zagreba***

Članak 38.

(1) Vlasnicima stanova i zaštićenim najmoprimcima koji su stanovali i imali prijavljeno prebivalište ili boravište u vrijeme nastanka katastrofe iz članka 1. ovoga Zakona u višestambenim zgradama na području Grada Zagreba koje se uklanjaju na temelju ovoga Zakona Grad Zagreb, dat će na njihov zahtjev u najam na neodređeno vrijeme stan odgovarajuće veličine.

(2) Vlasnicima stanova i zaštićenim najmoprimcima koji su stanovali i imali prijavljeno prebivalište ili boravište u vrijeme nastanka katastrofe iz članka 1. ovoga Zakona u višestambenim zgradama i obiteljskim kućama na području Grada Zagreba koje se obnavljaju na temelju ovoga Zakona, a za vrijeme obnove nisu podobne za stanovanje, Grad Zagreb, dat će na njihov zahtjev u najam stan odgovarajuće veličine do povratka u obnovljeni stan.

(3) Vlasnicima stanova i zaštićenim najmoprimcima koji su stanovali i imali prijavljeno prebivalište ili boravište u vrijeme nastanka katastrofe iz članka 1. ovoga Zakona u obiteljskim kućama na području Grada Zagreba umjesto kojih se grade zamjenske obiteljske kuće na temelju ovoga Zakona, Grad Zagreb, dat će na njihov zahtjev u najam stan odgovarajuće veličine do povratka u zamjensku obiteljsku kuću.

***Područje Zagrebačke županije i Krapinsko-zagorske županije***

Članak 39.

(1) Vlasnicima stanova i zaštićenim najmoprimcima koji su stanovali i imali prijavljeno prebivalište ili boravište u vrijeme nastanka katastrofe iz članka 1. ovoga Zakona u višestambenim zgradama na području Zagrebačke županije ili Krapinsko-zagorske županije koje se uklanjaju na temelju ovoga Zakona Republika Hrvatska, Ministarstvo državne imovine, dat će na njihov zahtjev u najam na neodređeno vrijeme stan odgovarajuće veličine.

(2) Vlasnicima stanova i zaštićenim najmoprimcima koji su stanovali i imali prijavljeno prebivalište ili boravište u vrijeme nastanka katastrofe iz članka 1. ovoga Zakona u višestambenim zgradama i obiteljskim kućama na području Zagrebačke županije ili Krapinsko-zagorske županije koje se obnavljaju na temelju ovoga Zakona, a za vrijeme obnove nisu podobne za stanovanje, Republika Hrvatska, Ministarstvo državne imovine, dat će na njihov zahtjev u najam stan odgovarajuće veličine do povratka u obnovljeni stan.

(3) Vlasnicima stanova i zaštićenim najmoprimcima koji su stanovali i imali prijavljeno prebivalište ili boravište u vrijeme nastanka katastrofe iz članka 1. ovoga Zakona u obiteljskim kućama na području Zagrebačke županije ili Krapinsko-zagorske županije umjesto kojih se grade zamjenske obiteljske kuće na temelju ovoga Zakona, Republika Hrvatska, Ministarstvo državne imovine, dat će na njihov zahtjev u najam stan odgovarajuće veličine do povratka u zamjensku obiteljsku kuću.

***Određivanje odgovarajuće veličine stana***

Članak 40.

Odgovarajuća veličina stana iz članaka 37. i 38. određuje se u skladu s propisima kojima se uređuje društveno poticana stanogradnja.

7. DIO

**ZAVRŠNE ODREDBE**

***Program mjera***

Članak 41.

(1) Ministarstvo graditeljstva je dužno Vladi Republike Hrvatske predložiti donošenje prvog programa mjera iz članka 6. ovoga Zakona najkasnije u roku od sedam dana od dana stupanja na snagu ovoga Zakona.

(2) Vlada Republike Hrvatske će program iz članka 6. ovoga Zakona donijeti u roku od sedam dana od dana primitka prijedloga programa

***Stupanje na snagu Zakona***

Članak 42.

Ovaj Zakon stupa na snagu prvoga dana od dana objave u „Narodnim novinama“.